1Rumal-i, chaka maja bi ka be; choj q'uiyok c'a coj o'on na achiab. Ya iweta'am chic i nabe c'utunic che i Jesucrísto; chix ic'aw chuwach i nabe tak tzij-le; chi nawsaj mas iwib puwi tak ile. Maka camulij chic u bixquil i 'ax keta'am wi. Ya ujer tan xiwo'taj can u 'onquil tak i n-ta co'on-re chiwe. Ya ujer tan ix nawnak chic chi 'o u chac qui cuba i c'ux che i Dios. 2Xak ujer tan ix nawnak chic che wach usuc' i u kajsaxic ya piwi. Ujer tan iweta'am chic usuc' u ya'ic i 'ab piquiwi iwachalal, petsabal re u Tewal i Dios piquiwi. Ya ujer tan i tom yix chi ca c'un chic sak chiquiwach i camnak; xak iweta'am wach i tojbal mac chi n-tu q'uisic ca pe na piquiwi i ne te re i Dios. Ya ujer tan iweta'am ronojel ile. Ile xa are u xebal i tzij c'ut-tal chiwe. 3Choj ic'aw che i nabe tzij-le, chaka maja chubi juban chic, we cu ya i Dios chake caka 'ano. 4Chi 'ana cwent, man ni'pa i caco'taj can i Dios ¿wach nawi i cuponic tan chic ru'? Man xe bin te'ek chi sak, xak qui nom i utzil chomal re ire chique, xak qui nom i u Tewal pa canima. 5Quilom chi u tzij i Dios, lic 'utz. Xak qui nom i u cho'ab i u Tewal i Dios che i c'ac' laj qui c'aslemal chi u yom i Crísto che tak i 'ij-i. 6Pachin i caco'taj can ile, xa xqui xutuj 'uri i utzil chomal re i Crísto, rumal-i, n-ta chic quelbal chi sak. N-taj, man pacha que tijin tan chic chu camsaxic u C'ojol i Dios chuwach i cruz, xa que tijin chu ya'ic u q'uix chiquiwach i winak. 7Je pacha ulew chi n-tu chac, chi n-co'on ti ticon che, tupu q'uialmul cu tij jab. Xui-ri, i ulew chi cu ya i ticon chique i que chacun chuwach, ile 'utz laj ulew 'uri; i Dios cu ya 'uri utzil chomal che. 8Péro i u wach ulew we xa q'uix cu ya'o, we xi xa mal laj 'es cu ya'o, n-tu chac 'uri; 'o na 'uri chuwach ca c'okox rumal i Dios, y pa q'uisbal-re, ca poroxic. 9Katzij, queje in bim ile chiwe, ix wachalal, xui-ri n-kas ta quin c'achir chiwe yix chi lic quix waj. Cul in c'ux che chi quix tijin chu 'anic i 'utz chi ca majaw chiwe; qui 'ano man ix 'elnak chupam i mac. 10Man i Dios, suc'ul i cu 'ano. N-cu sach ta chu c'ux wach i 'utz i 'anom yix; n-cu sach ta chu c'ux i c'axnabal i c'ux yix chique i je re i Crísto chi quiqui tij uyej. Xi 'alijinsaj chi lic c'ax qui na i Dios are xe i to ique. Xak c'a are quix tijin chu 'anic wo'or. 11Lic cwaj yin chi yix chi jujunal mi sach i rayijbal chu 'onquil i 'utz-le. We queje i c'ux yix ile c'a pa q'uisbal 'ij, iweta'am 'uri chi qui rik ni chomal chi iwoy'em. 12Cwaj yin mi c'ayo, chi 'ana pacha quiqui 'an ique chi qui rikom ronojel i u sujum i Dios chique. Xqui rik na, man xcubi qui c'ux che i Kajwal, xak n-xba'crij ti qui c'ux chi roy'exic ile. Queje ile chi 'ana yix. 13Queje ile xu 'an i mam Abraham ujer. Dios u bim can che i mam Abraham chi co'on panok cu 'an nim laj utzil chomal che. Are xu bij i tzij-le, i Dios xu cuxtaj rib, man n-ta jun chic 'atz u 'ij chuwach ire. Queje ile xu 'ano, c'utbal-re chi katzij i xu bij che i mam Abraham. 14Xu bij che: "Katzij, nim laj utzil chomal quin 'an na chawe y quin ya na chawe que q'uiar ni a muk a xiquin," xu bij. 15I mam Abraham n-xba'crij tu c'ux chi roy'exic wach u bim i Dios che. Xo'on panok, xu rik i utzil chomal chi bital che rumal i Dios. 16I winak, are cacaj quiqui 'alijinsaj chi katzij wach i quiqui bij, quiqui cuxtaj u bi jun chic chi 'atz u 'ij chiquiwach ique. We xqui bij ile, te'uri cuxlan i tzij. 17Queje xu 'an i Dios ile. Xraj ire chi caquetamaj i u muk u xiquin i mam Abraham chi katzij cu 'an ni ire pacha i u bim, pacha i u ch'obom. Rumal-i, n-xui ta xu bij chique wach i cu 'an na, xak xu cuxtaj rib ire chique, c'utbal-re chique chi quiqui rik na wach u sujum chique. 18Queb tzij 'uri xu bij i Dios. Nabe, xu bij chique chi cu 'an utzil chomal chique; i Dios n-ca t'oron taj. Te'uri, i ucab, xu cuxtaj u bi ire mísmo puwi u tzij-le, chi cu 'an na pacha i u bim chique. I queb tzij-le n-ca jalwachix taj. Rumal-i, yoj chi ka rikom ka to'ic ru' i Dios lic cul ka c'ux che chi cakil na pacha i u bim chake. 19Rumal u cubibal ka c'ux-le, lic jiquil i kanima. Lic jiquil oj 'olic pacha o'onom jun bárco yukul rumal u taq'uibal, áncla u bi. I bárco n-ca silab ta chic we ch'aptal u áncla che jun nim laj abaj. Xak queje yoj ile: 'o i ka yukibal ch'aptal che i Jesucrísto, pa xoc wi chupam i lo'laj q'uijibal chuwach i Dios, rumal-i jiquil i kanima. 20I Jesus chila xoc wi, jakbal re i ka be yoj. Queje xo'on ire ile, chi ocnak che u patan chi 'atz laj aj cojol ka tzij chuwach i Dios. I u patan n-tu q'uisic, queje pacha i u patan i mam Melquisedec ujer.
HEBREOS 6